KOMMISSIONENS FORORDNING (EF) Nr. 1168/97 af 26. juni 1997 om forlængelse af gyldighedsperioden for den midlertidige antidumpingtold på importen af sække og poser af polyethylen eller polypropylen med oprindelse i Indien, Indonesien og Thailand
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1), ændret ved forordning (EF) nr. 2331/96 (2), særlig artikel 7, og
ud fra følgende betragtninger:
Ved Kommissionens forordning (EF) nr. 45/97 (3) indførtes der en midlertidig antidumpingtold på importen af sække og poser af polyethylen eller polypropylen med oprindelse i Indien, Indonesien og Thailand;
undersøgelsen af de faktiske omstændigheder er endnu ikke afsluttet, og Kommissionen har meddelt de eksportører, der vides berørt af proceduren, at den har til hensigt at foreslå en forlængelse af gyldighedsperioden for den midlertidige told med tre måneder;
eksportører, som repræsenterer en betydelig del af den berørte handel, har efter meddelelsen fra Kommissionen ikke gjort indsigelse herimod;
efter høring af Det Rådgivende Udvalg -
UDSTEDT FØLGENDE FORORDNING:
Artikel 1
Gyldighedsperioden for den midlertidige antidumpingtold på importen af sække og poser af polyethylen eller polypropylen med oprindelse i Indien, Indonesien og Thailand, som indførtes ved forordning (EF) nr. 45/97, forlænges med tre måneder og udløber den 15. oktober 1997. Forordningen finder dog ikke længere anvendelse, hvis Rådet inden denne dato vedtager endelige foranstaltninger, eller proceduren afsluttes i henhold til artikel 9 i forordning (EF) nr. 384/96.
Artikel 2
Denne forordning træder i kraft dagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 26. juni 1997.